1. F'ċerti mumenti politiċi tista' tieħu l-impressjoni li jagħmel x'jagħmel il-Gvern f'ħidmietu ser isib il-kundanna jew l-istmerrija ta' xi wħud. Hemm dawn is-sitwazzjonijiet li qishom ma jkunux iridu jitilqu, però l-esperjenza turi li d-dawl ifiġġ. Id-dawl tal-verità mhux dejjem, jew aħjar, huwa l-ħin kollu aċċessibbli għal dawk li jippruvaw jibdlu l-affarijiet. Ħafna drabi għandek perċezzjonijiet differenti tal-fatti u tar-realtà li jikkumbattu lil xulxin. Għax hemm differenzi kbar bejn dak li jara persuna u dak li jara ieħor. 2. Nibqa f'numru ta' punti naħseb fuq kemm huwa interessanti li tinxeħet tistudja ċerti dinjiet mill-aspett soċjoloġiku. Ninnota li hemm differenzi bejn dawk li jgħixu kull ġurnata fis-soċjetà maqtugħa għal rashom biċ-ċirku żgħir tagħhom, u dawk li jippruvaw jesponu ruħhom għal dak li għaddejjin minnu oħrajn. L-istess fid-dinja kumplikata tal-kitba fil-gazzetti. Hemm kuntrast bejn dak li jinkiteb u dak li jinħass minn dawk li le. Il-karta miktuba ssir ħafna drabi għal numru ta' esperjenzi bażati mill-bżonn li timla u tokkupa l-ispazju u mhux neċessarjament li tagħraf l-istampa sħiħa. 3. Hemm min isib lilu nnifsu l-bogħod mill-ħajja li jista' jiġi mdawwar naħa jew oħra fl-opinjoni minn dak li jinkiteb jew jingħad fuq il-mezzi tax-xandir, però l-maġġoranza jaħsbu b'moħħhom. Jaqraw dak li jinkiteb u jifhmu l-opinjonijiet ta' naħa u dawk ta' oħra. Dan huwa s-settur fl-elettorat tagħna li dan il-Partit Nazzjonalista ħa ħsieb ikabbar. Kabbar l-edukazzjoni b'dimensjonijiet li qatt ma kellna, kabbar l-istrumenti li permezz tagħhom wieħed jista' jesprimi liberament l-opinjoni tiegħu. Dan għax dejjem emmen fil-poplu. Minflok għalqu, minflok ċekknu b'gazzetti limitati u bi stazzjonijiet tal-media dominati minn vuċijiet ta' propaganda, kabbar u fetaħ kollox. 4. Dan għax emminna u nkomplu naqblu li aktar ma jkun hemm persuni li jħarsu 'l quddiem u lesti li jiċċaqilqu, tant aħjar. Li tkun progressiv ma jfissirx li tagħmel dak li jagħmel ħaddieħor sabiex timitah. Anzi, l-moħħ li jħares lejn il-futur irid jassigura li jibdel b'għaqal. Iħares lejn l-affarijiet fid-dettall u janalizza tajjeb sabiex jagħraf x'għandu jżomm minn dak li għandu u x'għandu jibdel. Naħseb li ħadd ma jista' jikkritika lill-Partit Nazzjonalista fuq din l-abbiltà. Bilanċ, moderazzjoni, attenzjoni, però fuq kollox partit progressiv. 5. M'aħniex partit distruttiv. Inkissru li għandna għall-pjaċir li nibdlu, imma aġixxejna 'l quddiem, nibdlu, inneħħu, sabiex inkunu ferm aħjar milli aħna. L-Ingliżi, li llum il-ġurnata napprezzaw ferm iktar li ħallewlna numru ta' prattiċi tajba, ibda mil-lingwa nnifisha u kompli minn numru ta' sistemi amministrattivi. Però wieħed mill-pariri li żammejna kien kitbu William Shakespeare li "the better part of valor is discretion". Verament li toqgħod lura minn ċeri miżuri, għalkemm il-boloħ jistgħu jaħsbu li huwa żball, fir-realtà m'huwiex minnu għax id-deċiżjonijiet li aħna nieħdu jolqtu lin-nies, u hawn nimxu b'kawtela. Attenzjoni, anke jekk niġu mpittra l-kontra. 6. Dak li għal xi wħud jidher bħala progress ikun, fir-realtà, rigress. L-għażla fid-deċiżjonijiet li għandhom jittieħdu hija ċ-ċavetta sabiex wieħed ikun jaf u jqis sewwa fejn ser imur b'dak li jiddeċiedi. Huwa dejjem żball, speċjalment f'materji marbuta mal-familji, li wieħed jitlaq jiġri qabel ma jara sewwasew xi jrid u x'ser ikun l-effett ta' dak li jagħmel. Ninnota diversi jitkellmu fuq dak li jħossu li huwa xi rimedju ta' malajr għall-problemi kumplikati mingħajr ma jaqraw u jirrealizzaw li flok qed idaħħlu soluzzjoni sempliċi qed iġibu magħhom u jżidu aktar għoqiedi 'l quddiem. Il-progress veru jiġi mhux minn deċiżjonijiet impulsivi li jċekknu d-dinjità tal-persuna umana iżda mill-prudenza u l-għaqal. Għalhekk bqajna u nibqgħu partit li jħares 'il quddiem, partit progressiv. Dan l-artiklu deher fil-ġurnal il-Mument tal-11 t'Ottubru 2009.
Il-Partit tal-Progressivi